Diari Oficial de la Generalitat Valenciana


Sumari del DOGV 2994, del 19-05-1997 (1997/905185)

Ajuntament de Torrevieja. Bases proves selectives para programador d informàtica.
---------------------------------------------------------------------------------

### Dades del document

Número de DOGV
:   2994

Data del DOGV
:   19-05-1997

Secció del DOGV
:   I. DISPOSICIONS GENERALS

Número del document
:   1997/905185


Data del document
:   27-03-1997

Organisme emissor


Tipus de document
:   Convocatòria

Descriptors 

:   * Torrevieja
    * professió de la informàtica
    * concurs administratiu
    * administració local

Ajuntament de Torrevieja. Bases proves selectives para programador d informàtica.  
CONVOCATÒRIA [97/Q1246]  
El senyor Pedro-Ángel Hernández Mateo, alcalde-president de l'Ajuntament de Torrevieja (Alacant), fa saber:  
Que el Ple de l'Ajuntament, en la sessió del dia 26 de setembre de 1996, va acordar les bases i la convocatòria de proves selectives per a proveir un lloc de programador d'informàtica, vacant a la plantilla de personal laboral d'aquest Ajuntament i inclosa en l'oferta pública d'ocupació corresponent a l'any 1996, les bases de la qual es transcriuen íntegrament a continuació:  
Bases de la convocatòria de proves selectives per a proveir un lloc de programador d'informàtica, amb caràcter de personal laboral fix.  
Primera. Objecte de la convocatòria  
1. L'objecte d'aquesta convocatòria de proves selectives és la provisió d'un lloc de programador d'informàtica, amb caràcter de personal laboral fix, vacant en la plantilla d'aquest Ajuntament i inclòs en l'oferta pública d'ocupació de 1996.  
2. El lloc de programador d'informàtica està dotat amb les retribucions indicades en el Conveni Col·lectiu del Personal Laboral d'aquest Ajuntament.  
3. La provisió del lloc d'aquesta convocatòria s'efectuarà mitjançant el sistema d'oposició lliure.  
Segona. Condicions dels aspirants  
1. Per a prendre part en aquesta oposició, els aspirants hauran de complir les condicions següents:  
a) Ser espanyol.  
b) Tenir complits 18 anys i no excedir d'aquella edat en què falten menys de 10 anys per a la jubilació forçosa per edat.  
c) Estar en possessió del títol d'enginyer tècnic en sistemes, enginyer tècnic en programes o superior.  
d) No patir cap malaltia o defecte físic que impedisquen l'exercici de les corresponents funcions.  
e) No haver sigut separat mitjançant expedient disciplinari del servei a l'estat o a l'administració autònoma o local, ni trobar-se inhabilitat per a l'exercici de les funcions públiques.  
2. Totes les condicions indicades les hauran de complir els aspirants l'últim dia en què acabe el termini de presentació d'instàncies, excepte les indicades en la lletra e), que haurà de referir-se al moment d'acabament de les proves selectives amb la publicació de la llista d'aprovats.  
Tercera. Instàncies  
1. Les instàncies per a sol·licitar prendre part en les proves selectives convocades hauran de dirigir-se a l'alcalde-president de l'Ajuntament, junt amb el justificant d'haver ingressat a la Dipositaria Municipal la quantitat de 2.000 pessetes en concepte de drets d'examen.  
2. S'hauran de presentar dins del termini de 20 dies naturals, comptadors des de l'endemà de la publicació de l'anunci d'aquesta convocatòria en el Boletín Oficial del Estado, al Registre General d'aquest Ajuntament, o en la forma que determina l'article 38 de la Llei 30/1992, de Règim Jurídic de les Administracions Públiques i del Procediment Administratiu Comú.  
3. Els sol·licitants hauran de manifestar en les instàncies que compleixen totes i cadascuna de les condicions exigides en la base segona, referides a la data en què acabe el termini de presentació d'aquestes, i que es comprometen a prestar el jurament o promesa que estableix el Reial Decret 707/1979.  
Quarta. Admissió d'aspirants  
1. Acabat el termini de presentació d'instàncies, la Presidència de la corporació aprovarà la llista provisional d'aspirants admesos i exclosos, que es farà pública en el Butlletí Oficial de la Província i serà exposada al tauler d'edictes de la corporació; es concedirà un termini de 15 dies per a reclamacions, segons el que disposa l'article 122 de la Llei 30/1992. Aquestes reclamacions, si n'hi ha, seran acceptades o rebutjades en la resolució per la qual s'aprove la llista definitiva, que es farà pública, així mateix, en la forma indicada.  
2. L'esmentat abans s'entén sense perjudici del que disposa l'article 71 de la Llei 30/1992, de 26 de novembre.  
Cinquena. Tribunal qualificador  
1. El tribunal qualificador estarà constituït de la forma següent:  
President: l'alcalde-president, o membre de la corporació en qui hi delegue.  
Vocals:   
- Un representant del Consell de la Comunitat Autònoma Valenciana.   
- Un representant del professorat oficial.   
- Un funcionari de carrera designat per la Comissió Municipal de Govern.   
- El cap del respectiu servei o, si no n'hi ha, un tècnic designat per la corporació.   
- Un representant designat pel Comité del Personal Laboral d'aquest Ajuntament.  
Secretari: el de la corporació o funcionari en qui hi delegue, amb veu i vot.  
2. La designació dels membres del tribunal, titulars i suplents, es farà pública en el Butlletí Oficial de la Província i al tauler d'edictes de la corporació.  
3. El tribunal no podrà constituir-se ni actuar sense l'assistència de més de la meitat dels membres, titulars o suplents.  
4. Els membres del tribunal hauran d'abstenir-se de formar-ne part quan concórreguen les circumstàncies establides en l'article 28 de la Llei 30/1992 i en l'article 13.2 del Reial Decret 364/1995, de 10 de març.  
5. Els aspirants podran recusar els membres del tribunal en els termes establits en l'article 29 de la Llei 30/1992.  
6. El tribunal no podrà aprovar ni declarar que han superat les proves selectives un nombre d'opositors superior al de la plaça convocada.  
7. El tribunal podrà disposar la incorporació als seus treballs d'assessors especialistes per a la realització de les proves en els termes establits en el Reial Decret 364/1995, de 10 de març.  
8. El tribunal es classifica en la categoria segona als efectes establits en la Resolució de 22 de març de 1993 i percepció de les assistències que corresponguen als seus membres.  
9. Les tres cinquenes parts dels membres del tribunal tindran coneixement escrit i oral del valencià, segons es disposa en l'article únic de l'Ordre de 17 de juliol de 1989, de la Conselleria d'Administració Pública de la Generalitat Valenciana.  
10. El tribunal podrà disposar la incorporació a aquesta convocatòria d'assessors especialistes que asseguren la possibilitat de realitzar totes les proves en valencià, segon es disposa en l'article únic de l'Ordre de 17 de juliol de 1989, de la Conselleria d'Administració Pública de la Generalitat Valenciana.  
11. La totalitat dels membres del tribunal hauran de posseir un nivell de titulació igual o superior a l'exigit per a l'ingrés en el cos o en l'escala de què es tracte, segon el que disposa el Reial Decret 364/1995, de 10 de març.  
Sisena. Desenvolupament i publicitat de les proves  
1. Les bases, una vegada aprovades pel Ple de l'Ajuntament, es publicaran íntegrament en el Butlletí Oficial de la Província i en el Diari Oficial de la Generalitat Valenciana; l'anunci en extracte de la convocatòria es publicarà també en el Boletín Oficial del Estado.  
2. Tots els anuncis de tràmits posteriors es publicaran en el Butlletí Oficial de la Província, com es concreta en els diferents epígrafs d'aquestes bases i excepte el que disposa l'apartat 6.5 següent.  
L'anunci de la convocatòria, les bases i tota la resta d'anuncis relatius al desenvolupament d'aquestes proves es publicaran també al tauler d'anuncis de l'Ajuntament, com a informació complementària de l'anterior, encara que els terminis es computaran a partir de la respectiva inserció en els butlletins oficials.  
3. Els exercicis de les proves no podran començar fins transcorreguts dos mesos des de la data de la publicació de l'anunci de la convocatòria en el Boletín Oficial del Estado.  
4. Sense perjudici del que s'ha dit anteriorment, el començament del primer exercici s'anunciarà sols en el Butlletí Oficial de la Província amb 15 dies d'antelació com a mínim i s'hi indicarà, en l'anunci, el dia, l'hora i el lloc en què haurà de realitzar-se.  
5. El començament de la resta dels exercicis s'anunciarà sols al tauler d'anuncis de l'Ajuntament i al local on s'haja realitzat la prova precedent; haurà de transcórrer entre la realització d'un i d'un altre exercici un termini mínim de 48 hores i fer-se públic l'anunci de començament amb una antelació mínima de 24 hores.  
6. Els opositors seran convocats per a cada exercici en crida única, excepte els casos de força major, degudament justificats i considerats lliurement pel tribunal.  
7. L'ordre d'actuació dels opositors, en aquells exercicis que no permeten l'actuació simultània de tots aquests, s'iniciarà alfabèticament per aquell el primer cognom del qual comence per la lletra que resulte determinada en el sorteig realitzat a aquestes efectes.  
Setena. Sistema de selecció  
La selecció dels aspirants es durà a terme mitjançant oposició lliure, que constarà de tres exercicis de caràcter obligatori i eliminatori.  
1. Primer exercici.  
Consistirà a desenvolupar per escrit, durant un període màxim de tres hores, dos temes triats a l'atzar pels membres del tribunal, immediatament abans de realitzar-se l'exercici, i dels que figuren en l'annex I (l'un de la primera part i l'altre de la segona).  
2. Segon exercici.  
Consistirà a realitzar un supòsit pràctic, el marc de referència d'aquest s'indica a l'annex I, durant un període màxim de tres hores.  
3. Tercer exercici.  
Consistirà a efectuar un supòsit pràctic, el marc de referència d'aquest s'indica al temari de l'annex III, durant un període màxim de tres hores.  
Vuitena. Qualificació  
1. Els membres del tribunal qualificaran cadascun dels exercicis d'aquesta oposició amb una puntuació de 0 a 10 punts; s'eliminaran els aspirants que no aconseguisquen un mínim de 5 punts en cadascun d'aquests.  
2. Les qualificacions s'adoptaran sumant les atorgades pels distints membres del tribunal i dividint el total pel nombre d'assistents a aquell.  
3. La qualificació es farà pública el mateix dia en què s'acorde i serà exposada al tauler d'anuncis de l'Ajuntament i al local on s'haja realitzat la prova respectiva.  
4. El tribunal farà pública la relació dels aprovats; el nombre d'aquests no podrà sobrepassar el nombre de places convocades, que és una.  
Novena. Relació d'aprovats, presentació de documents i contractació  
1. Acabada la qualificació dels aspirants, el tribunal publicarà la llista amb l'aprovat i l'elevarà a l'autoritat competent per a formalitzar el corresponent contracte de treball, amb caràcter de personal laboral fix.  
2. L'aspirant que haja aprovat haurà de presentar a la Secretaria General de l'Ajuntament, en el termini de 20 dies naturals, a partir de la publicació de la llista d'aprovats, els documents acreditatius de les condicions que per a prendre part en l'oposició s'exigeixen en la base segona, i són:  
a) Certificat de naixement, que es podrà suplir amb la fotocòpia del document nacional d'identitat (aquest últim haurà de presentar-se junt amb l'original per a compulsar-lo).  
b) Còpia autenticada o fotocòpia (que haurà de presentar-se junt amb l'original per a compulsar-lo) del títol que posseïsca, d'entre els exigits en l'apartat 2.1.c) o justificant d'haver pagat els drets per a l'expedició d'aquest. Si aquests documents estan expedits després de la data en què acabà el termini de presentació d'instàncies, s'haurà de justificar el moment en què van concloure els estudis.  
c) Certificat acreditatiu de no patir cap malaltia o defecte físic que impossibilite el normal exercici de la funció. Aquest certificat haurà de ser expedit pel Servei Territorial de Sanitat d'Alacant.  
d) Declaració de no haver sigut separat, per expedient disciplinari, del servei a l'estat o a l'administració autònoma o local, ni trobar-se inhabilitat per a l'exercici de funcions públiques, junt amb el certificat del Registre Central de Penats i Rebels, i la declaració de conducta, segons la Llei 68/1980, d'1 de desembre, tot això amb referència a la data d'acabament dels exàmens.  
e) Declaració jurada de no trobar-se sotmés a cap causa d'incapacitat específica establida en la legislació vigent i que en faça nul el nomenament, d'acord amb el que estableix el Reial Decret Legislatiu 781/1986, de 18 d'abril.  
El qui tinga la condició de funcionari públic o personal laboral al servei de les administracions públiques, estarà exempt de justificar documentalment les condicions i els requisits ja demostrats per a obtenir l'anterior nomenament; haurà de presentar certificat del ministeri, comunitat autònoma, corporació local o organisme públic del qual depenga, acreditant la seua condició i totes les circumstàncies que consten en l'expedient personal.  
El qui, en el termini indicat, i excepte causes de força major, no presente la documentació, o de l'examen d'aquesta es dedueix que manca d'algun dels requisits indicats en la base segona, no podrà ser contractat i quedaran anul·lades totes les actuacions d'aquest, sense perjudici de les responsabilitats en què haja pogut incórrer per falsedat en la instància.  
Deu. Nomenament i contractació  
1. El tribunal indicat en el punt 5.1 anterior elevarà la proposta de nomenament a favor de l'opositor aprovat, i l'òrgan competent de l'Ajuntament durà a terme la corresponent contractació del proposat com a programador d'informàtica, amb caràcter de personal laboral fix.  
Onze. Incidències  
1. El tribunal queda facultat per a resoldre els dubtes que s'hi presenten i prendre els acords necessaris per al bon ordre de l'oposició en tot el que no preveuen aquestes bases.  
2. La convocatòria, les bases i tots els actes administratius que es deriven d'aquesta i de l'actuació del tribunal, podran ser impugnats per les persones interessades en els casos i en la forma establida en la Llei 30/1992, de Règim Jurídic de les Administracions Públiques i del Procediment Administratiu Comú.  
Dotze. Legislació aplicable  
En tot allò que no preveuen aquestes bases, serà d'aplicació el que disposen la Llei 7/1985, de 2 d'abril; la Llei 30/1984, de 2 d'agost; la Llei 30/1992, de 26 de novembre; el Reial Decret Legislatiu 781/1986, de 18 d'abril; el Reial Decret 2.223/1985, de 19 de desembre; el Reial Decret 364/1995, de 10 de març; el Decret Legislatiu de 24 d'octubre de 1995, del Consell de la Generalitat Valenciana, pel qual s'aprova el Text Refós de la Llei de la Funció Pública Valenciana, i altres disposicions complementàries vigents.  
ANNEX I  
Primera part  
Tema 1. La Constitució espanyola de 1978. Principis generals.  
Tema 2. Llei 30/1992, de Règim Jurídic de les Administracions Públiques i del Procediment Administratiu Comú: àmbit d'aplicació i principis generals.  
Tema 3. Actes administratius. Concepte i classes. Requisits: competències, adequació i formalització. Eficiència i notificació. Nul·litat i anul·labilitat.  
Tema 4. Disposicions generals sobre els procediments administratius. Fases del procediment: iniciació, instrucció i finalització.  
Tema 5. Revisió dels actes en via administrativa. Revisió d'ofici. Recursos administratius: principis generals, objecte i classes. Recurs ordinari i de revisió.  
Tema 6. Règim local espanyol. Principis constitucionals.  
Tema 7. Principis d'actuació de l'administració pública. Eficàcia, jerarquia, descentralització, desconcentració i coordinació.  
Tema 8. El règim del personal al servei de l'administració pública. Normativa aplicable. Classificació dels llocs de treball. La provisió dels llocs de treball.  
Tema 9. Règim estatutari: adquisició i pèrdua de la condició de funcionari. Situacions administratives. Drets i deures dels funcionaris. Règim disciplinari.  
Tema 10. Els contractes administratius: normes generals del procediment de contractació.  
Segona part  
Tema 11. Llenguatge d'alt nivell. Llenguatges de tercera generació interpretats i compilats més comuns. Llenguatges de quarta generació: característiques, avantatges i inconvenients.  
Tema 12. Anàlisi de dades. Model semàntic. Model entitat-relació. Model semàntic general. Model funcional de dades.  
Tema 13. Fitxers. Conceptes i definicions. Classificació de fitxers segons l'ús. Organització de fitxers: seqüencial directa o aleatòria i seqüencial indexada.  
Tema 14. Gestió de bases de dades. Integritat. Concurrència. Protecció. Seguretat. Diccionari de dades.  
Tema 15. Bases de dades relacionals. Estructures. Restriccions. Operadors. Dependències funcionals i formes normals.  
Tema 16. Disseny estructurat. Diagrames d'estructura. Independència modular. Mètode de construcció.  
Tema 17. Tècniques de programació estructurada. Estructures bàsiques. Pseudocodi. Diferents mètodes.  
Tema 18. implantació i manteniment d'aplicacions. Instruccions i normes. Documentació. Proves i jocs d'assaig.  
Tema 19. Xarxes d'àrea local. Concepte i usos. Topologies. Protocols d'accés: accés controlat i accés aleatori. El medi físic.  
Tema 20. Informàtica personal. Gestors de bases de dades. Fulls de càlcul. Tractaments de textos. Paquets integrats.  
Tema 21. Implicacions de la legislació actual a la informàtica. Llei 30/1992, de Règim Jurídic de les Administracions Públiques i del Procediment Administratiu Comú. Llei Orgànica 5/1992, de Regulació del Tractament Automatitzat de les Dades de Caràcter Personal.  
ANNEX II  
Tema 1. Estructures d'informació. Definició i operacions primitives de les següents estructures: sèries, matrius, conjunts i registres, piles, cues i llistes; arbres i grafs.  
Tema 2. Bases de dades jeràrquiques. Organització. Operadors. Bases de dades lògiques.  
Tema 3. Bases de dades documentals. Característiques generals. Requisits del tractament documental. Llenguatges de definició de dades. Llenguatges d'interrogació. Mètodes d'indexació. Thesaurus.  
Tema 4. Llenguatges query. Conceptes generals. Relació amb el tipus de base de dades. Exemples.  
Tema 5. Disseny lògic de dades. Orientat a estructures relacionals/estructures de xarxa/estructures jeràrquiques.  
Tema 6. Informàtica documental. Requisits del tractament documental. Camps d'aplicació. Diferències fonamentals entre base de dades documentals i base de dades relacionals.  
Tema 7. Metodologia d'anàlisi de sistemes d'informació. Diagrama de flux de dades. Metodologia mètrica 2.  
Tema 8. Enginyeria del programari. Cicle de vida clàssic. Crisi del programari. Prototips. Aportació de les eines CASE.  
Tema 9. Eines CASE. Fonaments. Components. Diccionari de dades (repository). Exemples.  
Tema 10. Transmissió de dades: generalitats. Conceptes previs. Comunicació, informació i transmissió. Elements d'un sistema de transmissió de dades. Conceptes generals sobre transmissió de dades: velocitat de modulació, baud, velocitat de transferència de dades, transferència sèrie/paral·lel, sincronisme, transferència, síncrona/asíncrona. Suports físics de comunicacions. Commutació de circuit, missatge, paquet.  
Tema 11. Control de la comunicació a la xarxa. Detecció i correcció d'errades. Detecció de pèrdua i duplicació. Identificació del camí. Control del flux.  
Tema 12. Protocols jerarquitzats. Conceptes generals. Model de referència ISO: definició, jerarquització del model i nivells.  
Tema 13. Modulació, mòdems i comunicació. Modulació: definició i tipus. Mòdems: concepte i funcions. Normalització.  
Tema 14. Model d'enllaç. Definició i serveis. Protocols elementals. Protocols de finestra lliscant.  
Tema 15. Nivell de xarxa. Definició dels serveis. Circuit visual i datagrama. Algoritmes d'encaminament. Control de congestió i estratègies.  
Tema 16. Interconnexió de xarxes d'àrea local. Ponts (bridges). Encaminadors (routers). Passarel·les (gateways).  
Tema 17. Cablatge estructurat. Objectius i aplicacions d'un cablatge estructurat. Àrea de treball. Subsistema horitzontal. Subsistema troncal. Subsistema de campus. Funcions i organització dels armaris de planta.  
Tema 18. La xarxa Internet. Concepte, àmbit, estructura. Concepte de name server. Eines de cerca a Internet.  
ANNEX III  
Tema 19. Nivell de transport. Definició i serveis. Direccionament i establiment de la connexió. Control del flux. Multiplexació. Interconnexió de xarxes i passarel·les.  
Tema 20. Nivell de sessió. Definició i serveis. El model del servei: conceptes fonamentals. Fases, serveis i protocols. Unitats funcionals i subconjunts. Qualitat del servei. Especificació del protocol.  
Tema 21. Nivell de presentació. Definició i serveis. Seguretat i privacitat a la xarxa. Compressió de text. Protocols de terminal virtual i protocols de transferència de fitxers.  
Tema 22. Nivell d'aplicació. Definició i serveis. Computació distribuïda. Sistemes operatius distribuïts i de xarxa.  
Tema 23. RDSI, evolució. Definició i elements. Serveis de RDSI. Canals. RDSI banda ampla.  
Tema 24. Serveis reals del nivell d'aplicació. Bases de dades distribuïdes. Videotex. Missatgeria electrònica (arquitectura CCITT X.400).  
Tema 25. Sistemes operatius: conceptes generals. Definició i conceptes. Estructura d'un sistema operatiu. Processos: definició, estats d'un procés, comunicació entre processos, planificació.  
Tema 26. Gestió de memòria. Objectius i definició de memòria virtual. Gestió de memòria sense intercanvi ni paginació. Gestió de memòria amb intercanvi. Memòria virtual: definició, paginació i segmentació. Algoritmes de substitució de pàgines. Model de working-set.   
Tema 27. Gestió d'entrada/eixida. Gestió de les unitats. Canals: tipus. Mòduls de gestió d'entrada/eixida: I/O Supervisor i I/O Scheduler. Gestió de dispositius: dedicats, compartits i virtuals Spooling.  
Tema 28. Introducció a l'arquitectura de computadores. Evolució històrica. Elements essencials d'un ordinador. Principis bàsics de funcionament. Definició d'arquitectura: organització i implementació. La microprogramació com a suport de l'arquitectura. Classificació d'arquitectures.  
Tema 29. Unitats funcionals del computador. CPU: conceptes fonamentals. CPU d'un bus i multibus. Unitat de control, definició i funcions. Unitat de control cablada i microprogramada. Unitat aritmeticològica: conceptes fonamentals; operacions aritmeticològiques bàsiques; sumadors ràpids. Memòria principal: definició i característiques generals: organització interna; antememòries; memòria virtual.  
Tema 30. Avaluació d'un sistema informàtic. Necessitats d'avaluació d'un sistema. Tipus de mesures i eines. Magnituds que cal mesurar. Magnituds que caracteritzen la càrrega. Magnituds per a controlar el rendiment.  
Tema 31. Direcció de projectes. Definició d'objectius. Informes. Planificació i estimació. Seguiment i control.  
Tema 32. Pla informàtic. Justificació d'un pla informàtic. Estructura d'un pla informàtic. Alternatives de realització del pla informàtic.  
Tema 33. Especificació i valoració d'ofertes. Plec d'especificacions tècniques. Criteri de valoració del sistema informàtic.  
Tema 34. Seguretat física en instal·lacions de procés de dades. Generalitats. Riscos. Mesures de seguretat. Plans d'emergència.  
Tema 35. El registre d'entrada i eixida de documents: informatització d'aquest. La població municipal. L'empadronament: informatització d'aquest. L'inventari municipal de béns: informatització d'aquest.  
Tema 36. La comptabilitat de les entitats locals: el SICAL.  
Cosa que es fa pública per a coneixement general.  
Torrevieja, 27 de març de 1997.- L'alcalde-president: Pedro-Ángel Hernández Mateo.